NWU & U_Sep 2018letters
Prof Sakkie Steyn was van 1988 tot 1996 die adjunk-dekaan van die Vaaldriehoekkampus se Fakulteit Opvoedkunde.
Skryf gerus en vertel ons waar in die wêreld julle jul bevind en hoe dit met jul loopbane gaan, of skryf sommer oor ditjies en datjies wat julle na aan die hart lê.
Stuur julle briewe na nelia.engelbrecht@nwu.ac.za, faks dit na 086 614 3222 of pos dit aan Nelia Engelbrecht, Korporatiewe Kommunikasie, Noordwes-Universiteit, Privaat Sak X1290, Potchefstroom, 2520.
Saterdae maak ŉ verskil
Ek het met opgewondenheid die artikel oor Ikateleng-projek gelees in die vorige uitgawe van die NWU & U wat aan my gestuur is.
Ek, prof Sakkie Steyn, het die projek wat Ikateleng voorafgegaan het 30 jaar gelede op die Vaaldriehoekkampus van die voormalige Potchefstroomse Universiteit vir Christelike Hoër Onderwys begin. Dit was toe bekend as die Saterdagskool.
Ons het in 1996 reeds 800 leerlinge uit die Vaaldriehoekgebied gehad, asook 'n skoolhoof en 23 onderwysers. Prof Tienie Theron was ’n mede-koordineerder van dié projek. Op Saterdae het 15 busse leerlinge van dwarsoor die Vaaldriehoek na die Saterdagskool vervoer en weer terug huis toe.
Ek het nog koerantberigte met foto’s oor die afskop van die Saterdagskool en ook oor die vordering van die projek. Trouens, ek het ŉ plakboek met al die koerantberigte oor Opvoedkunde se rol in die Vaaldriehoekgebied om benadeelde leerders by te staan. Dié berigte het tussen 1988 en 1996 in die Vaalweekblad verskyn.
Prof Sakkie Steyn
* In 1991 het die Saterdagskool ook op die Potchefstroomkampus begin, waar wyle Martiens Masiea die program Ikateleng genoem het, wat beteken om jouself te bemagtig.